賈客樂
作者：張籍
朝代：唐

paragraphs: 金陵向西賈客多，船中生長樂風波。
欲發移船近江口，船頭祭神各澆酒。
停杯共說遠行期，入蜀經蠻誰別離。
金多衆中爲上客，夜夜算緡眠獨遲。
秋江初月猩猩語，孤帆夜發瀟湘渚。
水工持檝防暗灘，直過山邊及前侶。
年年逐利西復東，姓名不在縣籍中。
農夫稅多長辛苦，棄業長爲販寶翁。